КОМИ РЕСПУБЛИКАСА ПРАВИТЕЛЬСТВОЛÖН ШУÖМ

**Коми Республикаса мортöс ёнмöдан да спорт агентство йылысь**

Коми Республикаса Оланподувлöн 90 статьяса 2 юкöнлöн 7 пункт, «Коми Республикаса чина йöз да олöмö пöртысь власьт органъяс йылысь» Коми Республикаса Оланпаслöн 26 статьяса 2 юкöнлöн 6 пункт серти Коми Республикаса Правительство шуис:

1. Вынсьöдны Коми Республикаса мортöс ёнмöдан да спорт агентство йылысь положение содтöдын индöм серти.

2. Урчитны, мый Коми Республикаса мортöс ёнмöдан да спорт агентстволы вуджöны правоясыс да могъясыс выльног котыртöм Коми Республикаса спорт, туризм да мортöс ёнмöдан агентстволöн.

3. Лыддьыны вынтöмöн:

1) «Коми Республикаса спорт, туризм да мортöс ёнмöдан агентство йылысь» Коми Республикаса Правительстволысь 2004 во öшым тöлысь 28 лунся 262 №-а шуöм;

2) «Коми Республикаса спорт, туризм да мортöс ёнмöдан агентство йылысь» Коми Республикаса Правительстволöн 2004 во öшым тöлысь 28 лунся 262 №-а шуöмö вежсьöм пыртöм йылысь» Коми Республикаса Правительстволысь 2005 во косму тöлысь 14 лунся 90 №-а шуöм;

3) «Коми Республикаса спорт, туризм да мортöс ёнмöдан агентство йылысь» Коми Республикаса Правительстволöн 2004 во öшым тöлысь 28 лунся 262 №-а шуöмö вежсьöм пыртöм йылысь» Коми Республикаса Правительстволысь 2006 во урасьöм тöлысь 21 лунся 28 №-а шуöм;

4) «Коми Республикаса спорт, туризм да мортöс ёнмöдан агентство йылысь» Коми Республикаса Правительстволöн 2004 во öшым тöлысь 28 лунся 262 №-а шуöмö вежсьöм пыртöм йылысь» Коми Республикаса Правительстволысь 2006 во кöч тöлысь 27 лунся 245 №-а шуöм;

5) «Коми Республикаса Правительстволöн öткымын шуöмö вежсьöмъяс пыртöм йылысь» Коми Республикаса Правительстволöн 2008 во лöддза-номъя тöлысь 17 лунся 155 №-а шуöм дорö содтöдлысь 12 пункт;

6) «Коми Республикаса спорт, туризм да мортöс ёнмöдан агентство йылысь» Коми Республикаса Правительстволöн 2004 во öшым тöлысь 28 лунся 262 №-а шуöмö вежсьöмъяс пыртöм йылысь» Коми Республикаса Правительстволысь 2008 во кöч тöлысь 9 лунся 229 №-а шуöм;

7) «Коми Республикаса олöмö пöртысь власьт органъясса коллегияяссö пырысьясöс котыртан юкöнын Коми Республикаса Правительстволöн решениеясö вежсьöмъяс пыртöм йылысь да Коми Республикаса Правительстволысь öткымын решение вынтöмöн лыддьöм йылысь» Коми Республикаса Правительстволöн 2009 во ода-кора тöлысь 5 лунся 108 №-а шуöм дорö 1 содтöдлысь 10 пункт;

8) «Коми Республикаса спорт, туризм да мортöс ёнмöдан агентство йылысь» Коми Республикаса Правительстволöн 2004 во öшым тöлысь 28 лунся 262 №-а шуöмö вежсьöмъяс пыртöм йылысь» Коми Республикаса Правительстволысь 2009 во сора тöлысь 13 лунся 204 №-а шуöм;

9) «Коми Республикаса спорт, туризм да мортöс ёнмöдан агентство йылысь» Коми Республикаса Правительстволöн 2004 во öшым тöлысь 28 лунся 262 №-а шуöмö вежсьöм пыртöм йылысь» Коми Республикаса Правительстволысь 2009 во вöльгым тöлысь 5 лунся 317 №-а шуöм;

10) «Коми Республикаса Правительстволöн öткымын шуöмö вежсьöмъяс пыртöм да Коми Республикаса Правительстволысь öткымын шуöм вынтöмöн лыддьöм йылысь» Коми Республикаса Правительстволöн 2010 во урасьöм тöлысь 18 лунся 35 №-а шуöм дорö 1 №-а содтöдлысь 6 пункт.

4. Тайö шуöмыс вынсялö сiйöс примитан лунсянь.

Коми Республикаса Юралысь В. Гайзер

Сыктывкар

2010 вося кöч тöлысь 8 лун

297 №

ВЫНСЬÖДÖМА

Коми Республикаса Правительстволöн

2010 во кöч тöлысь 8 лунся 297 №-а шуöмöн

(содтöд)

Коми Республикаса мортöс ёнмöдан да спорт агентство йылысь

**ПОЛОЖЕНИЕ**

I. Панас

1. Коми Республикаса мортöс ёнмöдан да спорт агентство (водзö – Агентство) лоö Коми Республикаса олöмö пöртысь власьт органöн, кодi мортöс ёнмöдан да спорт юкöнын государствосянь веськöдлö да тайö юкöнын координируйтö уджсö Коми Республикаса олöмö пöртысь власьт мукöд органлысь.

2. Агентство аслас уджын мыджсьö Россия Федерацияса Оланподув, федеральнöй оланпасъяс да Россия Федерацияса мукöд нормативнöй правовöй акт, Коми Республикаса Оланподув, Коми Республикаса оланпасъяс да Коми Республикаса мукöд нормативнöй правовöй акт, а сiдзжö тайö Положение вылö.

3. Агентство вöчö ассьыс уджсö кыдзи ас кежас, сiдзи и индöм ногöн олöмö пöртысь федеральнöй власьт органъяскöд, олöмö пöртысь федеральнöй власьт органъяслöн Коми Республикаын мутас органъяскöд, Коми Республикаса государственнöй власьт органъяскöд, меставывса асвеськöдлан органъяскöд, общественнöй öтувъяскöд да мукöд организациякöд йитöд кутöмöн.

4. Агентство сьöмöн могмöдсьö Коми Республикаса республиканскöй бюджет тшöт весьтö.

5. Агентство лоö юридическöй кывкутысьöн, сылöн эм казначейство органъясын лицевöй тшöт да банк учреждениеясын мукöд тшöт, Коми Республикалöн государственнöй канпаса печать да бланокъяс да аслас нимöн коми да роч кывъяс вылын, мукöд печать, штамп да бланок.

6. Агентстволöн инпас – Сыктывкар.

II. Агентстволöн медшöр могъяс

7. Агентство збыльмöдö татшöм медшöр могъяс:

1) мортöс ёнмöдан да спорт юкöнын участвуйтö государственнöй политика нуöдöмын;

2) сетöм компетенцияын нормативно-правовöя регулируйтö Коми Республикаын спорт да мортöс ёнмöдöм;

3) котыртö да нуöдö мортöс ёнмöдан республиканскöй официальнöй мероприятиеяс да спорт мероприятиеяс, мортöс ёнмöдан муниципалитеткостса официальнöй мероприятиеяс да спорт мероприятиеяс да участвуйтö Коми Республика мутасын регионкостса, ставроссияса да войтыркостса спортивнöй венласьöмъяс котыртöмын;

4) збыльмöдö Коми Республика мутасын спорт да мортöс ёнмöдан юкöнын вермытöмъяскöд да дзоньвидзалунын дзескöдöм позянлуна йöзкöд удж кузя медшöр туйвизьяс;

5) збыльмöдö Коми Республикаын спорт да мортöс ёнмöдан инфраструктура сöвмöдöм кузя удж.

III. Агентстволöн шöр удж

8. Агентство сылы сетöм могъяс серти вöчö татшöм шöр удж:

1) дасьтö аслас компетенцияын урчитöм пöрадок серти колана министерствояскöд да Коми Республикаса олöмö пöртысь власьт мукöд органкöд, меставывса асвеськöдлан органъяскöд да общественнöй организацияяскöд Коми Республикаса оланпас балаяс, мукöд нормативнöй правовöй акт, сы лыдын дыркадся торъя мога республиканскöй уджтас балаяс, сёрнитчöм (артмöдчöм) балаяс, кöнi öтиыс лоö Коми Республика, Агентстволöн уджмогъясö пыртöм юалöмъяс кузя, да урчитöм пöрадок серти сетö Коми Республикаса Юралысьлы да Коми Республикаса Правительстволы видлалöм вылö.

2) дасьтö да сетö урчитöм пöрадок серти Коми Республикаса Юралысьлы видлалöм вылö аслас уджмогъяс серти спорт да мортöс ёнмöдан юкöнын федеральнöй законодательство бурмöдöм кузя вöзйöмъяс;

3) котыртö да нуöдö мортöс ёнмöдан республиканскöй официальнöй мероприятиеяс да спорт мероприятиеяс да мортöс ёнмöдан муниципалитеткостса официальнöй мероприятиеяс да спорт мероприятиеяс, а стöчджыка кö:

а) урчитö Коми Республика мутасын мортöс ёнмöдан республиканскöй официальнöй мероприятиеяс да спорт мероприятиеяс да мортöс ёнмöдан муниципалитеткостса официальнöй мероприятиеяс да спорт мероприятиеяс нуöдан пöрадок;

б) вынсьöдö да збыльмöдö Коми Республикаса уна йöза спорт мероприятиеяслысь öтувъя календарнöй план;

в) отсалö могмöдны общественнöй пöрадок да общественнöй безопасносьт Коми Республика мутасын мортöс ёнмöдан официальнöй мероприятиеяс да спорт мероприятиеяс нуöдiгöн;

4) урчитöм пöрадок серти участвуйтö Коми Республика мутасын регионкостса, ставроссияса да войтыркостса спортивнöй ордйысьöмъяс котыртöмын;

5) отсалö нуöдны Коми Республика мутасын мортöс ёнмöдан да бурдöдан да спорт кузя уна йöза мероприятиеяс;

6) кырымалö колана ногöн олöмö пöртысь федеральнöй власьт органъяскöд, Россия Федерацияса субъектъяслöн олöмö пöртысь власьт органъяскöд, меставывса асвеськöдлан органъяскöд, организацияяскöд спорт, туризм да мортöс ёнмöдöм юкöнын ёртасьöм да öтувъя удж йылысь артмöдчöмъяс да сёрнитчöмъяс, сёрнигижöдъяс;

7) вынсьöдö Коми Республикаса спортивнöй сборнöй командаяс котыртан да могмöдан пöрадок, а стöчджыка кö:

а) сетö коллективъяслы «Коми Республикаса спортивнöй сборнöй команда» статус уна сикас спорт серти, кутшöмъясöс пыртöма Ставроссияса спорт реестрö;

б) могмöдö материальнöя да техника боксянь, сы лыдын могмöдö Коми Республикаса спортивнöй сборнöй командаясöс спортивнöй кöм-паськöмöн, сьöмöн, научно-методическöй, медико-биологическöй, медицинскöй да антидопингöвöй боксянь;

в) дасьтö Коми Республикаса спортивнöй сборнöй командаяслы спортивнöй резерв;

8) организационно-методическöя веськöдлö, координируйтö да видзöдö спорт да мортöс ёнмöдан юкöнын Коми Республикаса государственнöй учреждениеяслöн (водзö – государственнöй учреждениеяс) удж бöрся, а сiдзжö организационно-методическöя веськöдлö да координируйтö спорт да мортöс ёнмöдан юкöнын Коми Республикаса государственнöй öтувъя предприятиеяслысь (водзö – государственнöй öтувъя предприятиеяс) уджсö законодательство серти;

9) могмöдö спортö дасьтан республиканскöй шöринъяслысь удж;

10) государствосянь аккредитуйтö спорт сикас кузя республиканскöй спорт федерацияяс Россия Федерацияса Правительствоöн уполномочитöм олöмö пöртысь федеральнöй власьт органлöн пöрадок серти да лöсялана спорт сикас кузя ставроссияса спорт федерациякöд сöгласуйтöмöн;

11) öтув уджалö урчитöм пöрадок серти федеральнöй государственнöй власьт органъяскöд федеральнöй бюджетысь субвенцияяс тшöт весьтö государственнöй уджмогъяс збыльмöдöм кузя;

12) урчитöм пöрадок серти вöчö спорт паспортъяс оформитан да нуöдан удж;

13) ас кадö ыстö Россия Федерацияса сьöм овмöс министерствоö да Россия Федерацияса спорт, туризм да том йöз политика министерствоö Коми Республикалöн республиканскöй бюджетса рöскод йылысь отчёт, мый йитчöма спорт паспортъяс оформитöмкöд да нуöдöмкöд да кутшöмъясöс сьöмöн могмöдöны субвенцияясöн Россия Федерацияса спорт, туризм да том йöз политика министерствоöн вынсьöдöм форма серти Россия Федерацияса сьöм овмöс министерствокöд сöгласуйтöмöн;

14) сетö спорт разрядъяс да квалификация категорияяс спорт ёрдысьяслы Öтувъя ставроссияса спорт классификация йылысь положениеöн да Спорт ёрдысьяс йылысь положениеöн урчитöм пöрадок серти;

15) аттестуйтö спорт, туризм да мортöс ёнмöдан юкöнын государственнöй учреждениеясса специалистъясöс да сетö урчитöм пöрадок серти тренер-велöдысьяслы, инструктор-методистъяслы категорияяс;

16) урчитöм пöрадок серти сетö Россия Федерацияса спорт, туризм да том йöз политика министерствоö спорт, туризм да мортöс ёнмöдан юкöнса спортсменъяс, специалистъяс кузя налы спорт ним сетöм могысь документъяс;

17) дасьтö материалъяс да урчитöм пöрадок серти сетö Коми Республикаса Правительствоö видлалöм вылö Коми Республика водзын торъя заслугаясысь спортсменъяслы нэм кежлö быдтöлысся сьöм сетöм да мынтöм йылысь вöзйöмъяс;

18) сетö методика боксянь да консультация отсöг меставывса асвеськöдлан органъяслы Агентстволöн компетенцияö пырысь юалöмъяс серти;

19) анализируйтö, кыдзи Коми Республика мутасын уджалöны мортöс ёнмöдан да спорт организацияяс;

20) видзöдö, колана мог вылö-ö да ас кадö-ö видзсьö федеральнöй бюджетысь Коми Республика мутасын мортöс ёнмöдöм да спорт сöвмöдöм вылö сетöм сьöмыс;

21) могмöдö юöръясöн Коми Республикаын спорт да мортöс ёнмöдан система, сы лыдын могмöдö юöръясöн мортöс ёнмöдан республиканскöй да муниципалитеткостса официальнöй мероприятиеяс да спорт мероприятиеяс;

22) збыльмöдö Коми Республикаын вермытöмъяслы, дзоньвидзалунын дзескöдöм позянлуна йöзлы спорт да мортöс ёнмöдан юкöн, адаптивнöй физическöй культура да адаптивнöй спорт сöвмöдöм кузя мераяс;

23) збыльмöдö государственнöй заказ (торгъяс нуöдöм кындзи) дасьтöм, йöзöдöм кузя государственнöй заказчиклысь могъяс;

24) збыльмöдö «Удж видзöмын öткымын юалöм йылысь» Коми Республикаса Правительстволöн 2008 во тöвшöр тöлысь 29 лунся 16 №-а шуöмöн урчитöм компетенцияын Коми Республика мутасын удж видзöмын государственнöй политикалысь шöр туйвизьяс;

25) лöсьöдö да пöртö олöмö Агентствоын, государственнöй учреждениеясын да государственнöй öтувъя предприятиеясын пöжарысь видзчысян мераяс законодательство серти;

26) отсалö паськöдны да выльмöдны Коми Республика мутасын уджалысь да стрöитчысь выль спорт сооружениеяс;

27) пöртö олöмö гражданскöй оборона кузя мероприятиеяс Коми Республикаын гражданскöй оборона котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во октябр 13 лунся 97 №-а Индöдöн;

28) урчитöм ногöн збыльмöдö Коми Республикаса республиканскöй бюджетысь сьöмöн вöдитчысьлысь да босьтысьлысь уджсö сьöм юкöнын, мый индöма Агентство да государственнöй учреждениеяс видзöм вылö да Агентстволы сетöм удж збыльмöдöм вылö;

29) урчитöм пöрадок серти участвуйтö лöсялана финансöвöй во вылö Коми Республикаса республиканскöй бюджет лöсьöдöмын, а сiдзжö сетö Коми Республикаса Правительствоö лöсялана финансöвöй во вылö Коми Республикаса республиканскöй бюджет йылысь Коми Республикаса оланпасö урчитöм пöрадок серти вежсьöмъяс пыртöм кузя вöзйöмъяс;

30) урчитöм пöрадок серти примитö гражданаöс, видлалö гражданалысь Агентствоö воöм шыöдчöмъяс;

31) котыртö Агентствоса уджалысьясöс да спорт да мортöс ёнмöдöм юкöнса специалистъясöс уджсикасö дасьтöм, выльысь дасьтöм, налысь квалификация кыпöдöм;

32) Россия Федерацияса законодательство да Коми Республикаса законодательство серти видзö юöр сетан ресурсъяс, сы лыдын видзö юöрсö техническöя, а сідзжö государственнöй гусятор кутысь юöръяс;

33) могмöдö урчитöм пöрадок серти Агентствоын мобилизационнöй дасьлун, координируйтö государственнöй учреждениеясын да государственнöй öтувъя предприятиеясын мобилизационнöй дасьлун, дасьтö мобилизационнöй запасъяс да резервъяс;

34) Коми Республика мутасын аслас компетенцияын котыртö да нуöдö терроризм да экстремизм öлöдан, на вöсна артмöм колясъяс бырöдан мероприятиеяс Коми Республикаын терроризмлы паныд удж нуöдысь комиссиялöн решениеяс серти;

35) законодательство серти котыртö Агентстволöн уджалiгöн артмöм архивса документъяс комплектуйтöм, видзöм, учётö босьтöм да наöн вöдитчöм кузя удж;

36) аслас компетенцияын законодательство серти збыльмöдö мукöд мог.

IV. Правояс

9. Агентстволöн сылы урчитöм могъяс да удж збыльмöдöм вылö эм право:

1) урчитöм пöрадок серти корны да босьтны государственнöй власьт органъяссянь, меставывса асвеськöдлан органъяссянь да организацияяссянь юöр, сы лыдын электроннöйöс, кутшöм колö Агентстволы сетöм удж нуöдöм вылö;

2) урчитöм пöрадок серти ветлыны Коми Республика мутасын лоысь да уджалысь организацияясö ассьыс уджмогъяссö збыльмöдöм могысь;

3) урчитöм пöрадок серти корны научнöй да мукöд организацияöс, учёнöйясöс да специалистъясöс Агентстволöн компетенцияö пырысь юалöмъяс решитöм могысь;

4) урчитöм пöрадок серти котыртны координационнöй, сöвещательнöй да мукöд орган, сы лыдын ведомствояскостса, Агентстволöн компетенцияын юалöмъяс решитöм могысь;

5) урчитöм пöрадок серти сетны юридическöй кывкутысьяслы да торъя йöзлы гöгöрвоöдöмъяс Агентстволöн компетенцияö пырысь юалöмъяс кузя;

6) кывзыны коллегиялöн заседаниеяс вылын государственнöй учреждениеясса юрнуöдысьяслысь налöн уджлöн юадлöмъяс кузя юöр;

7) урчитöм пöрадок серти сетны документъяс спорт да мортöс ёнмöдан юкöнса спортсменъяс, специалистъяс кузя налы Россия Федерацияса государственнöй да ведомствоса наградаяс, Коми Республикаса государственнöй да ведомствоса наградаяс сетöм могысь, спорт да мортöс ёнмöдан организацияяслы – отрасльса наградаяс сетöм могысь.

V. Агентстволысь удж котыртöм

10. Агентствоöн веськöдлö юрнуöдысь, кодöс чинö индö да чинысь мездö Коми Республикаса Юралысь.

11. Агентствоса юрнуöдысь:

1) веськöдлö Агентство уджöн öткöн решайтöмöн, персональнöя кывкутö Агентстволы сетöм могъяс да удж олöмö пöртöм вöсна;

2) кутö йитöд олöмö пöртысь федеральнöй власьт органъяскöд, Коми Республикаса олöмö пöртысь власьт органъяскöд да меставывса асвеськöдлан органъяскöд Агентстволöн компетенцияö пырысь юалöмъяс кузя;

3) индö чинö да мездö чинысь Агентствоса уджалысьясöс;

4) урчитöм пöрадок серти чинö индö да чинысь мездö государственнöй учреждениеясса юрнуöдысьясöс, кырымалö, вежö да дугöдö накöд законодательство серти уджалан сёрнитчöмъяс;

5) законодательство серти вöдитчö эмбурöн, мый урчитöм пöрадок серти сетöма Агентстволы;

6) вынсьöдö медыджыд индöм штат лыд серти Агентстволысь тэчас да штатнöй расписание да Агентство аппаратса уджалысьяслы уджысь мынтысян фонд;

7) вынсьöдö Агентстволöн тэчас юкöдувъяс йылысь положение да Агентствоса уджалысьяслысь чина регламентъяс да чина инструкцияяс;

8) урчитöм пöрадокöн законодательство серти лэдзö Агентстволöн компетенцияö пырысь юалöмъяс кузя приказъяс, инструкцияяс;

9) Агентствоса уджалысьясöс да государственнöй учреждениеясса юрнуöдысьясöс кыскö дисциплинарнöй кывкутöмö да ошкö найöс законодательство серти;

10) дöверенносьттöг петкöдлö Агентствоöс государственнöй власьт органъяскöд, меставывса асвеськöдлан органъяскöд, организацияяскöд йитöдын, ёрдын, сетö дöверенносьтъяс, восьтö банкъясын Агентстволысь тшöтъяс, вöчö законодательствоöн артыштöм сделкаяс да мукöд юридическöй удж;

11) сöгласуйтö законодательство серти спорт да мортöс ёнмöдан юкöнын государственнöй да ведомственнöй наградаяс сетöм;

12) юрнуöдö Агентствоса коллегияöн;

13) законодательство серти збыльмöдö мукöд уджмог.

12. Агентствоса юрнуöдысьöс вежысь индыссьö чинö да мездыссьö чинысь Россия Федерацияса законодательствоöн да Коми Республикаса законодательствоöн урчитöм пöрадок серти.

Кор Агентствоса юрнуöдысьыс мыйкö дыра абу, сэки сылысь могъяссö збыльмöдö Агентствоса юрнуöдысьöс вежысь.

Кор эм Агентствоса юрнуöдысьлöн прöст чин, сэки Агентствоса юрнуöдысьлысь могъяс сетöм йылысь решение примитö Коми Республикаса Юралысь.

13. Агентствоын котыртсьö коллегия, кытчö пырöны юрнуöдысь (коллегияса веськöдлысь) да юрнуöдысьöс вежысьяс, Агентство аппаратса уджалысьяс. Урчитöм пöрадок серти коллегияö вермасны пыртны сёрнитчöм серти Коми Республикаса государственнöй власьт мукöд органысь, öтйöза öтувъясысь, наука туялан да мукöд организацияысь йöзöс.

Коллегияö быд пырысьöс вынсьöдö да вежлалö Агентствоса юрнуöдысь. Коллегия йылысь положение вынсьöдö Агентствоса юрнуöдысь.

Агентствоса коллегия аслас заседаниеяс вылын видлалö Агентстволöн ведомствоувса юалöмъяс.

Коллегиялöн шуöмъяс оформитсьöны сёрнигижöдъясöн да збыльмöдсьöны, пырджык, Агентствоса юрнуöдысьлöн тшöктöдъясöн.

Коланлун дырйи коллегиялöн заседаниеяс вылö вермасны корны Коми Республикаса олöмö пöртысь власьт органъясысь, меставывса асвеськöдлан органъясысь, организацияясысь йöзöс, учёнöйясöс да специалистъясöс, кодъяслы веськыда инмöны видлалан юалöмъясыс.

14. Агентстволöн уджыс нуöдсьö юрнуöдысьöн вынсьöдöм удж регламент серти.

Исакова 15 907 пас